KLASA: 612-05/20-01/87

URBROJ: 2214/01-380-20-1

Pregrada, 28. prosinca 2020.

Temeljem članka 28. Statuta Muzeja grada Pregrade Zlatko Dragutin Tudjina od 17. lipnja 2020. godine (KLASA: 612-05/20-01/35; URBROJ: 2214/01-380-20-1), ravnatelj Muzeja grada Pregrade Zlatko Dragutin Tudjina, dana 28. prosinca 2020. godine, donosi

**Plan rada za 2021. godinu**

**Uvod**

Muzej grada Pregrade osnovan je 2005. godine, a u Sudski registar pri Trgovačkom sudu u Zagrebu upisan je kao ustanova 2007. godine pod nazivom Muzej grada Pregrade Zlatko Dragutin Tudjina. Osnivač muzeja je Grad Pregrada.

Sjedište muzeja nalazi se u zgradi u vlasništvu Osnivača, na Trgu Gospe Kunagorske 3 u Pregradi, u kojoj osim muzeja prostore stalno koriste Gradska knjižnica Pregrada i Glazbena škola Pregrada.

Osnovni izvor financiranja muzeja su sredstva Osnivača, iz kojih se financiraju plaće djelatnika i ostali troškovi za redovno poslovanje i obavljanje muzejske djelatnosti, dok se investicijska ulaganja, edukativni program i ostali posebni programi sufinanciraju sredstvima Ministarstva kulture i medija, Krapinsko-zagorske županije temeljem javnog poziva i iz drugih izvora te iz vlastitih prihoda.

Erasmus+ KA1 projekt „Seniori za baštinu“ koji se provodi od 1.9.2019. do 31.8.2021. (uz planirano produljenje od 12 mjeseci, do 31.8.2022.) financira se sredstvima Europske unije iz programa Erasmus+ u iznosu od 31.774,00 EUR.

Od 1. studenoga 2020. godine Muzej grada Pregrade provodi Erasmus+ KA2 projekt „DiGiMentor“ - Digital Promotion and Protection skills for Creative and Tradition Industries. Ovaj projekt u sklopu Ključne aktivnosti 2 - Strateška partnerstva za inovacije u području obrazovanja odraslih odabrala je za financiranje finska nacionalna agencija temeljem javnog poziva za prijavu projektnih prijedloga financiranih iz programa Erasmus+. Projekt se provodi tijekom 34 mjeseca. Provedba projekta započela je 1. studenoga 2020. godine, a projekt će trajati do 31. kolovoza 2023. Koordinator projekta je udruga MODUS, neprofitna organizacija iz finskog grada Tampere koja okuplja 67 dizajnera i umjetnika iz Finske. Ukupni proračun projekta iznosi 253.511,00 EUR, a dio koji se odnosi na Muzej grada Pregrade iznosi 36.812,00 EUR. Provedbom projekta žele se povećati digitalne kompetencije djelatnika u kreativnim i tradicijskim industrijama u ruralnim i udaljenijim područjima te promovirati europska kulturna i jezična raznolikost. Projektom se želi omogućiti umjetničkim organizacijama, kulturnim djelatnicima i samostalnim umjetnicima poput likovnih umjetnika, dizajnera i drugih sudjelovanje u inovativnim modelima učenja koje će se odvijati kroz platformu namijenjenu učenju na daljinu. Zainteresirani sudionici moći će usvajati nova znanja i vještine o korištenju digitalnih tehnologija, društvenih mreža, digitalnog marketinga, zaštite autorskih prava i brendiranja putem sustava otvorenih znački tj. bedževa, a zatim dalje prenositi ta znanja u svojstvu trenera drugim zainteresiranim polaznicima edukacija.

U muzeju je temeljem ugovora o radu na određeno vrijeme zaposlen samo jedan djelatnik na radnom mjestu ravnatelja (mandatno razdoblje 2018.-2022.). Najveći problem za djelovanje i poslovanje muzeja predstavlja nedostatak zaposlenih djelatnika.

Dio računovodstveno-knjigovodstvenih i financijskih poslova muzeja obavlja ravnatelj muzeja. On uz pomoć udaljenog pristupa aplikaciji Libusoft Cicom Grada Pregrade koja služi za knjigovodstveno-računovodstvene poslove obavlja dio računovodstveno-knjigovodstvenih i financijskih poslova. Svi računi i dobavljači unose se u aplikaciju u muzeju te se u aplikaciju učitavaju izvodi bankovnog računa, a zatim djelatnici Grada Pregrade vrše knjiženje, dok ravnatelj odobrava i vrši plaćanja računa putem internet bankarstva. Na temelju evidencije o radu koja se vodi u Muzeju u Gradu Pregradi se izrađuje obračun plaće, putnih troškova i troškova službenih putovanja, a plaćanja zbrojnih naloga se zatim vrše u Muzeju putem Internet bankarstva. Drugi dio računovodstveno-knjigovodstvenih poslova obavljaju djelatnici Upravnog odjela za financije i gospodarstvo Grada Pregrade, gdje se obavlja knjiženje, unos Financijskih planova i izmjena u aplikaciju, izrada periodičnih financijskih izvještaja i godišnjeg financijskog izvješća, obračun plaća, prijevoza i putnih naloga i slično.

Poslove čišćenja prostorija muzeja i dostave obavlja djelatnica Gradske knjižnice Pregrada, zaposlena na polovicu radnog vremena na radnom mjestu dostavljača/ice-spremača/-ice, a dio nužnih poslova na održavanju zgrade obavlja djelatnik Grada Pregrade, zaposlen na radnom mjestu domara.

Radno vrijeme Muzeja iznosi 40 sati tjedno, a od početka prosinca 2020. muzej zbog prilagodbe epidemiološkoj situaciji radi ponedjeljkom od 08:00 do 16:00 sati (zatvoreno za posjetitelje), utorkom, srijedom i petkom od 08:00 do 16:00 sati, a četvrtkom od 10:00 do 18:00 sati. Muzej je zatvoren subotom i nedjeljom, praznikom i blagdanom, no prema potrebi i najavljenoj skupini muzej se otvara i izvan radnog vremena.

**Opći akti muzeja**

Muzej će u 2021. godini donijeti novi Statut muzeja, a temeljem pribavljenog mišljenja o ocjeni zakonitosti od strane Ministarstva kulture i medija te nakon ishođene prethodne suglasnosti od strane Gradskog vijeća Grada Pregrade u 2020. godini. Odlukom o III. izmjenama i dopunama Statuta se Statut Muzeja usklađuje s odredbama Zakona o muzejima te novim nazivom ministarstva nadležnog za poslove kulture i medija. Muzej će u 2021. pripremiti i donijeti Izjavu o politici skupljanja muzejske građe, te ostale potrebne opće akte muzeja sukladno Statutu.

Muzej se kontinuirano usklađuje s čestim promjenama zakonskih i podzakonskih propisa, o čemu svjedoči Statut i III. izmjene i dopune Statuta u razdoblju kraćem 2,5 godine. Učestale izmjene propisa predstavljaju veliku pravnu nesigurnost, međutim muzej nastoji u što kraćem roku svoje opće akte usklađivati usporedno s izmjenama zakona.

**Ljudski resursi**

Zbog povećanog opsega posla uslijed pripreme i donošenja općih akata, obavljanja dijela računovodstvenih poslova, organizacije događanja – izložbi, radionica, susreta i razgovora, provedbe postupka inventarizacije, vodstava za posjetitelje te drugih poslova, potrebno je planirati zapošljavanje dodatnog osoblja u muzeju.

Sukladno odredbama članka 35. Pravilnika o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije, u lokalnome muzeju stručne poslove obavlja najmanje 1 kustos, a pomoćne stručne poslove najmanje 1 muzejski tehničar.

Da bismo uskladili djelovanje muzeja s odredbama spomenutog Pravilnika, potrebno je planirati zapošljavanje na puno radno vrijeme u radni odnos na neodređeno vrijeme jednog kustosa za obavljanje stručnih poslova te jednog muzejskog tehničara na puno radno vrijeme u radni odnos na neodređeno vrijeme.

24. kolovoza 2020. Muzej se obratio pisanim putem Ministarstvu kulture i medija vezano uz Odluku o broju pripravnika u 2020. godini, međutim do sastavljanja ovog Plana rada nismo zaprimili nikakav odgovor od strane Ministarstva.

Muzej je 4. rujna 2020. podnio Molbu za pomoć Hrvatskom zavodu za zapošljavanje, a vezano uz mogućnost korištenja mjere pripravništva na radnom mjestu kustosa, međutim do sastavljanja ovog Plana rada nije zaprimljen nikakav odgovor od strane Zavoda.

**Temeljna muzejska djelatnost**

Muzej će u 2021. nastaviti postupak inventarizacije muzejske građe po zbirkama. Sva građa upisuje se u programe M++ i Modulor koji su instalirani na službenom muzejskom računalu. Tehničku podršku osigurava tvrtka Link2 d.o.o. iz Samobora s kojom je Muzej 2018. sklopio ugovor o redovitom održavanju te koja je obavila prijenos podataka sa starog računala na novo računalo. Postupak inventarizacije odvija se otežano, sukladno mogućnostima, a s obzirom na raspoložive ljudske resurse i druge obveze u muzeju.

Zbog kompleksnosti poslova na inventarizaciji muzejske građe, muzej će u 2021. povremeno mijenjati radno vrijeme za posjetitelje i ograničavati posjet zbirkama koje će biti predmetom obrade.

Uz brigu o čuvanju, obradi, istraživanju i predstavljanju postojeće muzejske građe, muzej će u 2021. nastaviti prikupljati novu muzejsku građu, sukladno izjavi o politici skupljanja

Muzej kroz godinu organizira više različitih povremenih izložbi te provodi edukativne radionice za sve dobne uzraste, od djece vrtićke i predškolske dobi, učenika nižih i viših razreda osnovnih škola, učenika srednjih škola, mladih, odraslih i osoba treće životne dobi.

**Ulaganja u infrastrukturu**

Najveći projekt Muzeja će i u 2021. godini predstavljati adaptacija zgrade muzeja i knjižnice za pristup osobama s invaliditetom te osobama sa smanjenom pokretljivošću (Faza II.). U 2021. godini planira se prilagoditi pristup osobama s invaliditetom od visokog prizemlja zgrade do prvog kata zgrade, čime bi sve zbirke koje čine stalni postav muzeja učinili dostupnima svim zainteresiranima. Projekt adaptacije zgrade za pristup osobama s invaliditetom prijavljen je na natječaj Ministarstva kulture i medija 2020. godine za sufinanciranje u kategoriji ulaganja u kulturnu infrastrukturu, a dio sredstava osiguran je i od strane Osnivača.

U 2021. godini planira se obnova prostora muzejske čuvaonice, jedinih prostora u zgradi muzeja i knjižnice koji nisu obnovljeni tijekom projekta obnove i uređenja zgrade prije otvorenja stalnog postava 2007. godine. Potresi koji su pogodili Hrvatsku u 2020. godini u ožujku i prosincu, uzrokovali su oštećenja na zidovima i stropovima u zgradi muzeja i knjižnice, a prvenstveno na stepeništu zgrade, zatim u Ljekarničkoj zbirci te u muzejskoj čuvaonici, stoga će u 2021. biti potrebno provesti procjenu štete i sanirati nastala oštećenja.

Uz obnovu prostorija, muzej će nastaviti s kupnjom potrebne opreme i namještaja zbog odgovarajućeg čuvanja i preventivne zaštite muzejske građe i dokumentacije.

Također, tijekom 2021. godine nastojat će se, po završenoj obnovi prostorija i opremanju, napraviti novi raspored i razmještaj muzejske građe.

Muzej posjeduje jedno fiksno računalo, jedno prijenosno računalo i vanjski disk za pohranu podataka, a svi podatci dostupni su putem One Drive-a na daljinu, stoga je osigurana zaštita i sigurnost podataka, a po potrebi će se nabavljati nova potrebna oprema, sukladno potrebama djelatnosti.

Osim ulaganja u infrastrukturu, muzej će u 2021. provoditi redovito održavanje sustava vatrodojave, plinskih trošila, panik rasvjete, videonadzora, vatrogasnih aparata itd.

Ravnatelj Muzeja grada Pregrade predsjednik je Odbora za očuvanje baštine književnika Janka Leskovara Grada Pregrade te će u 2021. godini nastaviti suradnju s Gradom Pregradom na projektu obnove i uređenja kuće Janka Leskovara u Valentinovom.

**Povećanje vidljivosti Muzeja**

U 2021. godini planira se nastavak rada na uređivanju web stranice muzeja ([www.muzej-pregrada.hr](http://www.muzej-pregrada.hr)) uz punjenje sadržaja stranice i izradu prijevoda mrežne stranice muzeja na engleski i slovenski jezik.

Muzej će u 2021. nastaviti aktivnosti na svojim stranicama na društvenim mrežama Facebook, Instagram, Linkedin te na svom kanalu na YouTube-u.

Zbog povećanja vidljivosti muzeja, muzej će se pojačano promovirati među odgojno-obrazovnim ustanovama te će se promovirati u regionalnim digitalnim i tiskanim medijima te na regionalnim mrežnim portalima.

Muzej će u 2021. nastaviti suradnju s Turističkom zajednicom Krapinsko-zagorske županije zbog uključivanja u projekt Ride&Bike.

Muzej će i u 2021. planirati sudjelovanje u županijskoj manifestaciji „100% zagorsko“ zbog povećanja vidljivosti i privlačenja novih posjetitelja iz drugih dijelova Hrvatske.

**Posjetitelji**

Tijekom 2021. godine planira se rast posjetitelja muzeja u odnosu na 2020. godinu koju je obilježila epidemija koronavirusa i značajan pad posjetitelja. Očekuje se da će muzej 2021. godine posjetiti više od 1000 posjetitelja. Da bismo to ostvarili, intenzivnije ćemo promovirati Muzej na svim razinama, a osobito ciljano među odgojno-obrazovnim ustanovama s područja Krapinsko-zagorske županije te susjednih županija, među planinarskim, umirovljeničkim i drugim udrugama i organizacijama te ćemo pokušati privući organizirane skupine posjetitelja iz susjedne Slovenije.

**Izložbena djelatnost**

**Online događanje povodom Noći muzeja (siječanj/veljača 2021.)**

Povodom 16. izdanja manifestacije Noć muzeja, 31. siječnja 2021. u virtualnom okruženju bit će organizirano prigodno događanje (online kviz znanja i sl.)

**Izložba povodom Dana Grada (travanj 2021.)**

Povodom Dana grada Pregrade 2021. godine se u galeriji muzeja, ako će to epidemiološka situacija dozvoljavati, planira otvorenje likovne izložbe

**Izložba dječjih radova „Muzej i knjižnica pod kestenom“ (srpanj/kolovoz 2021.)**

Muzej i Knjižnica će u srpnju 2021. održati već tradicionalno edukativno događanje na otvorenome „Muzej i Knjižnica pod kestenom“ za naše najmlađe. Radove nastale tijekom dječjeg programa izložit ćemo u prostorima muzeja i knjižnice.

**Izložba Rudnik koji život znači (rujan 2021.)**

Povodom 51. izdanja manifestacije Branje grojzdja 2021. u galeriji muzeja planira se otvoriti izložba pod nazivom „Rudnik koji život znači“, u sklopu koje će se predstaviti bogata rudarska baština Zagorja, osobito Pregrade i Radoboja. Izložba će ostati otvorena dva mjeseca, a nakon Pregrade, izložba će gostovati u Muzeju Radboa u Radoboju.

**Tematska izložba**

Početkom prosinca 2021. planiramo u galeriji muzeja otvoriti izložbu na neku od sljedećih tema: geologija, arheološki nalazi i nalazišta na području Pregrade, božićni ukrasi, počeci ljekarništva u Pregradi, Crtice iz pregradske prošlosti, Rijetke, zaštićene i ugrožene biljne i životinjske vrste na području Krapinsko-zagorske županije (Javna ustanova).

**Edukativna djelatnost**

Muzej u 2021. godini planira realizirati različite radionice, namijenjene djeci, učenicima, mladima, odraslima i osobama treće životne dobi. Dio radionica za osobe treće životne dobi „Susreti i razgovori“ provodit će se u sklopu URBACT projekta „Volunteering cities“, a dio u sklopu Erasmus+ projekta „Seniori za baštinu“ i „DiGiMentor“.

Muzej je temeljem javnog poziva Ministarstva kulture za 2021. godinu prijavio Edukativni program Muzeja grada Pregrade Zlatko Dragutin Tudjina u 2021. godini. Neke od radionica bit će: likovne radionice, radionica izrade sapuna, staklarska/lončarska/medičarska/licitarska radionica, radionica izrade vitraja i slično. Edukativne radionice provodit će se u suradnji s odgojno-obrazovnim ustanovama, a za realizaciju radionica će se po potrebi angažirati vanjski suradnici.

**Izdavačka djelatnost**

U 2021. godini muzej će nastaviti s praksom izrade plakata, letaka i pozivnica za sve povremene izložbe te s izradom plakata i letaka za edukativne radionice kroz godinu.

U 2021. godini planira se tisak složenih deplijana muzeja na hrvatskom i engleskom jeziku, a ovisno o mogućnostima i izrada deplijana po zbirkama za Zbirku rudarstva i geologije, Numizmatičku zbirku i Ljekarničku zbirku Thierry.

**Arheološka i geološka istraživanja**

Muzej će sukladno mogućnostima provoditi neformalne terenske obilaske (rekognosciranje, reambulacija) u svrhu provjere postojanja arheoloških lokaliteta na suspektnim područjima, a osobito bi bilo važno ustanoviti točne lokacije prapovijesnih nalazišta u Maloj Gori, zatim antičkih lokaliteta na Brezno Gori, Vinagori, Kostelu i Plemenščini. Ako se za to ukaže potreba i mogućnost, muzej će provoditi arheološki nadzor tijekom 2021. godine.

U suradnji sa stručnjacima s Rudarsko-geološko-naftnog fakulteta i Hrvatskog prirodoslovnog muzeja, u 2021. će se nastojati locirati ležišta fosila (amonita) na području Kunagore, ali i detaljnije istražiti geološka građa Kunagore, a osobito izvor vode kod Planinarskog doma, zatim depresija na Velikoj Ravni, ostatci vapnenice (vapnare) ispod Velike Ravne i sl.

**Događanja i manifestacije**

Muzej će i u 2021. godini aktivno obilježiti najvažnije muzejske manifestacije, a to su Noć muzeja (31.01.2021.), Edukativna muzejska akcija (18.4.-18.5.2021.) i Međunarodni dan muzeja 18.5.2021.

Budući da je ravnatelj muzeja u 2020. izabran za člana Izvršnog odbora Hrvatskog muzejskog društva za mandatno razdoblje 2021.-2024., ravnatelj muzeja će sudjelovati u svim potrebnim aktivnostima i događanjima u organizaciji HMD-a u 2021. godini.

Muzej će se kroz organizaciju vlastitih događanja i pomoći u organizaciji drugih događanja uključiti u obilježavanje Dana grada Pregrade i manifestacije Proljeće u Pregradi, Pregradskog ljeta, 51. izdanja manifestacije Branje grojzdja, Adventa i Božića u Pregradi te drugih značajnijih događanja.

Muzej će se uključiti u obilježavanje obljetnice smrti hrvatskog književnika Janka Leskovara 4. veljače 2021., a surađivat će i u pokretanju natječaja za popularizaciju lika i djela Janka Leskovara među učenicima osnovnih i srednjih škola.

**Sudjelovanje u europskim projektima**

Muzej od 1. rujna 2019. provodi Erasmus+ projekt „Seniori za baštinu“ u svojstvu koordinatora konzorcija kojeg čine još: Muzej Radboa, Općinska knjižnica Krapinske Toplice i Gradska knjižnica Pregrada. Za provedbu projekta je Agencija za mobilnost i programe Europske unije odobrila iznos bespovratnih sredstava od 31.774,00 EUR, a projekt se provodi tijekom 24 mjeseci, odnosno do 31. kolovoza 2021.

Muzej je jedan od članova URBACT lokalne skupine (ULG) Grada Pregrade u projektu „Volunteering cities“ vezanom uz poticanje međugeneracijske solidarnosti i volontiranja, financiranom iz programa EU URBACT.

Ravnatelj Muzeja grada Pregrade član je Vijeća za razvoj društvene i solidarne ekonomije (DSE Vijeće) Grada Pregrade, osnovanog u sklopu projekta Partnerstvo za socijalnu i solidarnu ekonomiju, financiranog iz Švicarsko-hrvatskog programa suradnje.

Muzej grada Pregrade Zlatko Dragutin Tudjina lokalni je partner Srednje škole Bedekovčina u Erasmus+ projektu „Guide the Guide“ kojim će se kreirati novi edukativni sadržaji u muzejima, namijenjeni učenicima i mladima.

Muzej je u kontaktu s djelatnicima Rudarsko-geološko-naftnog fakulteta Sveučilišta u Zagrebu u sklopu europskog projekta „Mine Heritage“, kojim se namjerava koristiti kulturnu baštinu, rudarstvo i sirovine za stvaranje popularnih obrazovnih alata u svrhu diseminacije važnih sirovina u društvu kroz povijesna razdoblja.

Od 1. studenoga 2020. godine Muzej grada Pregrade provodi Erasmus+ KA2 projekt „DiGiMentor“ - Digital Promotion and Protection skills for Creative and Tradition Industries. Ovaj projekt u sklopu Ključne aktivnosti 2 - Strateška partnerstva za inovacije u području obrazovanja odraslih odabrala je za financiranje finska nacionalna agencija temeljem javnog poziva za prijavu projektnih prijedloga financiranih iz programa Erasmus+. Projekt će se provoditi tijekom 34 mjeseca. Provedba projekta započela je 1. studenoga 2020. godine, a projekt će trajati do 31. kolovoza 2023. Koordinator projekta je udruga MODUS, neprofitna organizacija iz finskog grada Tampere koja okuplja 67 dizajnera i umjetnika iz Finske. Ukupni proračun projekta iznosi 253.511,00 EUR, a dio koji se odnosi na Muzej grada Pregrade iznosi 36.812,00 EUR.

U 2021. godini očekuju se rezultati natječaja za Erasmus+ akreditacije, a Muzej grada Pregrade ispunio je i podnio prijavu na natječaj za Erasmus+ akreditaciju za sljedeće sedmogodišnje financijsko razdoblje 2021-2027 za mobilnosti pojedinaca u području obrazovanja odraslih u svojstvu koordinatora konzorcija. U konzorciju osim Muzeja grada Pregrade sudjeluju još Općinska knjižnica Krapinske Toplice, Gradska knjižnica Pregrada, Muzej Radboa te Udruga Kajkaviana iz Donje Stubice.

**Suradnja**

Muzej će u 2021. godini nastaviti uspješnu suradnju s Gradom Pregrada, Gradskom knjižnicom Pregrada, Udrugom kostelskih žena, Dječjim vrtićem Naša radost, Osnovnom školom Janka Leskovara, Gradskim društvom Crvenog križa Pregrada, Turističkom zajednicom područja Srce Zagorja, Turističkom zajednicom Krapinsko-zagorske županije, Glazbenom školom Pregrada, Srednjom školom Pregrada, Gljivarskim društvom Lisičica, Udrugom umirovljenika, Društvom naša djeca Pregrada, Hrvatskim planinarskim društvom Kunagora, Ljekarnama Vodolšak i drugima.

RAVNATELJ

*dr. sc.* Davor Špoljar, *kustos*

Dostaviti:

1. Oglasna ploča, ovdje.

2. Pismohrana, ovdje.